《永泰公主挽歌二首》
唐代·吴兢

秾华从妇道，釐降适诸侯。河汉天孙合，潇湘帝子游。

关雎方作训，鸣凤自相求。可叹凌波迹，东川遂不流。

舜华徂北渚，宸思结南阳。盭绶哀荣备，游轩宠悼彰。

三川谋远日，八水宅连冈。无复秦楼上，吹箫下凤凰。

作者简介：吴兢（670—749），汴州浚仪（今河南开封）人。唐朝著名史学家，武周时入史馆，修国史。耿直敢于犯颜直谏，政治上颇有献替，他的直言敢谏，不愧为一代诤臣。